## La Vicepresidència i la Conselleria de Sanitat planifiquen accions conjuntes per a millorar la vacunació contra l’mpox entre els grups de risc

*** Susana Camarero: “Encara que la situació epidemiològica no és preocupant, posarem els mitjans a l’abast dels col·lectius de risc per a immunitzar-los”
* Per a Marciano Gómez, “els dos pilars sobre els quals cal treballar són la vacunació dels grups de risc i la vigilància epidemiològica”**

La vicepresidenta i consellera de Servicis Socials, Igualtat i Vivenda, Susana Camarero, i el conseller de Sanitat, Marciano Gómez, junt amb els seus respectius equips, han mantingut una reunió amb l’objectiu de planificar actuacions conjuntes i millorar la vacunació contra l’mpox en els grups de risc que marca el protocol sanitari.

En esta reunió, s’han reiterat els dos pilars fonamentals que s’han d’abordar en la situació actual respecte a la infecció del virus mpox: facilitar la vacunació i la informació sobre este tema entre els grups de risc i una vigilància epidemiològica que permeta detectar els casos que es puguen produir i controlar l’extensió d’estos a altres persones.

La vicepresidenta ha subratllat que “el Consell treballa de manera coordinada en tots els àmbits i, en este concret, cal incidir en la vacunació dels grups de risc, però llançant alhora un missatge de tranquil·litat a la població general”.

“Encara que la situació epidemiològica actual no és preocupant, posarem tots els mitjans a l’abast d’estos col·lectius per a previndre la malaltia i immunitzar-los a través de la vacunació”, ha afegit Camarero.

Per part seua, el conseller de Sanitat ha explicat que en l’àmbit de la salut pública “cal prendre mesures en funció d’una planificació, i no exclusivament en situacions d’emergència”. “Per això, des de principis del mes de juliol, la Conselleria de Sanitat es va anticipar a la situació actual enviant un SMS a les persones en tractament profilàctic en què els recomanava la immunització enfront de l’mpox”.

Les actuacions dutes a terme per la Conselleria de Sanitat, com la implantació del circuit que inclou la vacunació contra l’mpox en els servicis de Medicina Preventiva dels hospitals, han provocat que en l’última setmana s’haja multiplicat per cinc la vacunació entre els grups de risc, la qual cosa és fonamental per a evitar els contagis, tant entre este col·lectiu com entre les persones que s’han vist exposades a casos confirmats.

Finalment, les dos conselleries han acordat, dins dels seus respectius àmbits d’actuació, incrementar les accions pedagògiques dirigides als grups de risc per a conscienciar de la necessitat de la vacunació seguint els protocols sanitaris establits.

Fecha: 26/08/2024